የሰሜን  ኮርያ ሚሳኤል ማስወንጨፏን ተከትሎ የደቡብ ኮርያ ጦር በተጠንቀቅ እንዲቆም ታዘዘ
ሰሜን ኮርያ ጃፓንን ያቋረጠ ሚሳኤል ማስወንጨፏን ተከትሎ ደቡብ ኮርያ ጦሯም በልምምድና በተጠነቀቅ ላይ እንዲሆን አዛለች፡፡የኮርያ ልሳነ ምድርም ፖለቲካዊ ውጥረቱ እያየለ መጥቷል፡፡ የተለያዩ ሃገራትም ውጥረቱ በጠረጴዛ እንዲፈታ እየጠየቁ ናቸው፡፡ሰሜን ኮርያ ተደጋጋሚ የአጭር ርቀት ተወንጫፊ ሚሳኤሎች ሙከራ ስታደርግ መቆየቷ ይታወቃል፡፡  ሃገሪቱ ተደጋጋሚ የባላስቲክ ሚሳኤል ሙከራ ማድረጓና በቅርቡም የአሜሪካን የጦር ሰፈር ጉዋምንና ጃፓንን እመታለሁ ማለቷን ተከትሎ በኮሪያ ልሳነ ምድር  መካከል ውጥረቱ ነግሶ ሰንብቷል፡፡የአሁኑ የፒዮንግያንግ ጃፓንን ያቋረጠ ሚሳኤል ማስወንጨፏ ግን ውጥረቱን አባብሶ  ወደተግባራዊ እንቅስቃሴ ለማምራት የተቃረበ አስመስሎታል፡፡ የባለስቲክ ሚሳኤል ነው ተብሎ የተገመተው ይህ ሙከራ ጃፓንን ማቋረጡ ያልተለመደ እንዲሆን አድርጎታል።ፒዮንግያንግ ያስወነጨፈችው ሚሳኤል ሆካይዶ የተባለች የጃፓን ደሴትን አቋርጦ በ1ሺህ 180 ኪሎ ሜትር ርቀት ላይ በሚገኘው የሰሜን ፓሲፊክ ባህር ላይ መውደቁ ተነግሯል።ይህን ተከትሎም ደቡብ ኮሪያ ጦሯ በልምምድና በተጠነቀቅ እንዲቆም አንዳች እንቅስቃሴ ሲኖርም የአጸፋ እርምጃ እንዲወስድ አዛለች፡፡የደቡብ ኮርያ ፕሬዝደንት ሙን ጄ በተለይም 4 የጦር ጄቶች ለአጸፋ መልስ በሚመስል መልኩ በቀጥታ የቦምብ ጥቃት ሲያደርሱ የሚያሳይ ቪዲዮ እንዲለቀቅ ማዘዛቸው ተነግሯል፡፡ ቪዲዮው ኤፍ 15ኬ የተባሉት አራቱ የሲኡል ቦምብ ጣይ ጄቶች 8 ኤም ኬ 84 የተባሉ ቦምቦችን ጋንዎን በተባለች ግዛት ቦምብ ሲጥሉ አሳይቷል፡፡ይህ ሙከራም ደቡብ ኮሪያ የፕሬዝደንት ጆን ኡንን አስተዳደር ማፈራረስ እንደምትችል ማሳያ መሆኑን ከሲኡል ፕሬዝደንት ጽህፈት ቤት የወጣ መረጃ ያመለክታል፡፡የጃፓኑ ጠቅላይ ሚኒስትር ሺንዞ አቤ በበኩላቸው  ድርጊቱ  ታይቶ የማይታወቅና ከምንጊዜውም በላይ የቶክዮንና አካባቢውን ሃገራት ስጋት ላይ የከተተ ድርጊት በመሆኑ አስፈላጉውን እርምጃ ለመውሰድ ተዘጋጅተናል ብለዋል፡፡ከፒዮንግያንግ በኩል በጉዳዩ ላይ እስካሁን የተሰጠ ምላሽ የለም።የአሁኑን የፒዮንያንግ ድርጊት ተከትሎም የፀጥታው ምክር ቤት አስቸኳይ ስብሰባ ያደርጋል ተብሎ ይጠበቃል።ሰሜን ኮሪያ ሁለት አህጉር አቋራጭ ሚሳኤሎችን መሞከሯን ተከትሎ የተባበሩት መንግስታት ድርጅት ባለፈው ወር ላይ በሀገሪቱ አዲስ ማዕቀብ እንዲጣል መወሰኑ ይታወሳል፡፡ በአሁኑ አስቸኳይ ስብሰባው ላይም በሃገሪቱ ላይ የሚያሳልፈው ውሳኔ ጠንከር ያለ እንደሚሆን ተጠብቋል፡፡ እንደ አውሮፓውያኑ አቆጣጠር ከ19 50 እስከ 1953 ጀምሮ ለሶስት ዓመታት ከተካሄደው የሁለቱ ኮርያዎች ጦርነት በኋላ ጎረቤታሞቹ በባላንጣነት ሲተያዩ መቆየታቸው ይታወቃል።እናም ይህ ለዘመናት የዘለቀው የኮርያ ልሳነ ምድር ቆርሾ ዳግም ወደ ጦርነት ይገባ ይሆን የሚለው ስጋት የበርካታ ዓለም ሃገራትን አስጨንቋል፡፡የአሜሪካ ፕሬዚዳንት ዶናልድ ትራምፕ "ሁሉም አማራጮች በጠረጴዛ ላይ ናቸው" የሚል ማስጠንቀቂያ አዘል መልዕክት ኣስተላልፈዋል።የሃገሪቱ ጠብ ጫሪ ባህሪ ለዋሽንግተን ለጃፓን እና ለደቡብ ኮርያ እንዲሁም ለዓለም ቀጥተኛ ስጋት እየሆነ መምጣቱን ተስማምተዋል።ቻይና ፒዮግዮንግ እና ባላንጣዎቿ ከምትላቸው ሃገራት ጋር  ወደ ጦርነት እንዲገባ ከሚያቀጣጥል ድርጊት እንዲታቀቡና ውጥረቱን ለማርገብ መፍትሄው ወታደራዊ እርምጃ ሳይሆን በጠረጴዛ ዙሪያ መወያየት ነው የሚል አቋም አላት፡፡ ከደቡብ ኮርያ ጎን የቆሙት ምዕራባውያን መንግሥታትም  ሁለቱ  ወገኖች  ዲፕሎማሲያዊ  መፍትሔ  እንዲፈልጉ ይመክራሉ።የጀርመን መራሂተ መንግሥት አንጌላ ሜርክል የተካረረውን ውጥረት በጦር መሣሪያ መፍታት እንደማይቻል ሲያሳስቡ፤ ሩሲያ በበኩሏ እሰጥ አገባዉ ከመጠን ማለፉን በመጥቀስ የሁለቱ ሃገራት መሪዎች ወደቀልባቸው እንዲመለሱ ጠይቃለች።አንዳንድ የፖለቲካ ተንታኞች ግን የኮርያ ልሳነ ምድር አንዱ ሌላውን ከማስፈራራት አልፎ ዳግም ዋጋ ወደሚያስከፍል የለየለት ጦርነት ይገባሉ ብለው እንደማያስቡ ይከራከራሉ፡፡ ( ምንጭ: ቢቢሲ፣ አልጀዚራና ሲኤን ኤን)